У Вікіпедыі ёсць артыкулы пра іншых асоб з прозвішчам Крыўко.
**Ві́ктар Вале́р’евіч Крыўко́** (нар. 13 верасня 1995, Сянно, Віцебская вобласць) — беларускі біятланіст, удзельнік Кубка свету ў складзе зборнай Беларусі, двухразовы чэмпіён Еўропы сярод юніёраў. Майстар спорту Рэспублікі Беларусь.

Кар’ера
-------

### Юніёрская кар’ера

Займаўся біятлонам з 2003 года ў школе «Алімпіец» горада Сянно, дзіцячым трэнерам быў Валерый Міхайлавіч Лектараў. Скончыў Наваполацкае дзяржаўнае вучылішча алімпійскага рэзерву. Асабісты трэнер у цяперашні час — Лешчанка Васіль Міхайлавіч.

У міжнародных спаборніцтвах высокага ўзроўню ўдзельнічае з 2012 года. На чэмпіянаце свету сярод юніёраў 2012 года ў Кантыялахці, у катэгорыі 19-гадовых быў чацвёртым у спрынце, 17-м у пераследванні, 21-м у індывідуальнай гонцы і шостым у эстафеце. Таксама ў 2012 годзе ўдзельнічаў у зімовых юнацкіх Алімпійскіх гульнях, заняў 13-е месца ў спрынце і дзесятае ў змешанай эстафеце. На Еўрапейскім юнацкім алімпійскім фестывалі ў 2013 годзе стаў бронзавым прызёрам у спрынце.

У 2014 годзе на чэмпіянаце Еўропы сярод юніёраў у Нове-Места-на-Мораве заняў 18-е месца ў спрынце і 17-е ў гонцы пераследвання, а ў змешанай эстафеце зборная Беларусі адстала на круг. У індывідуальнай гонцы Віктар паказаў трэці вынік, але быў дыскваліфікаваны з-за ўмяшання беларускіх трэнераў у працэс гонкі.

У 2015 годзе на юніёрскім чэмпіянаце свету ў Раўбічах стаў шостым у індывідуальнай гонцы, 24-м — у спрынце і пятым у эстафеце.

У 2016 годзе прымаў удзел у чэмпіянаце свету сярод юніёраў у Кейле-Грэдзішцей, дзе двойчы быў дзесятым — у спрынце і пасьюце, а ў індывідуальнай гонцы — 27-м. На чэмпіянаце Еўропы сярод юніёраў 2016 года ў Паклюцы, Віктар выйграў два залатыя медаля — у індывідуальнай гонцы і спрынце, а ў гонцы пераследвання з-за няўдалай стральбы адкаціўся на восьмае месца.

### Дарослая кар’ера

Дэбютаваў у Кубку IBU у лістападзе 2013 года на этапе ў Ідры, дзе заняў 78-е месца ў спрынце. У тым жа сезоне на этапе ў Рыднаў упершыню набраў ачкі, заняўшы 38-е месца ў спрынце. Лепшым вынікам Віктара на Кубку IBU з’яўляецца восьмае месца ў спрынце на этапе ў Рыднаў у сезоне 2015/16.

У 2016 годзе Віктар Крыўко прымаў удзел у чэмпіянаце Еўропы сярод дарослых, заняў дзесятае месца ў спрынце, 11-е — у гонцы пераследвання, 15-е — у мас-старце і дзевятае — у сінгл-міксце.

На ўзроўні Кубка свету дэбютаваў у студзені 2015 года на этапе ў Оберхофе. У эстафеце зборная Беларусі, якая выступала эксперыментальным складам, не фінішавала з-за адставання на круг, а ў спрынце Крыўко заняў 68-е месца. У наступны раз Віктар прыняў удзел у гонцы Кубка свету толькі праз год, у лютым 2016 года на этапе ў Кэнмары, дзе стаў 53-м у спрынце.

Асабістае жыццё
---------------

Вучыцца ў Беларускім дзяржаўным універсітэце фізічнай культуры.

Сястра, Ірына Крыўко, таксама займаецца біятлонам і выступае за зборную Беларусі. Віктар выхоўваўся ў няпоўнай сям’і, маці Людміла Браніславаўна — выхавальніца дзіцячага саду. Не жанаты, ёсць дзяўчына.

Палітычныя погляды
------------------

Падпісаў адкрыты ліст спартыўных дзеячаў краіны, якія выступаюць за дзеючую ўладу Беларусі пасля жорсткіх падаўленняў народных пратэстаў у 2020 годзе.

Зноскі
------

1. ↑  Выпускнікі
2. ↑  Еўрапейскі юнацкі алімпійскі фестываль.
3. ↑  Віктар Крыўко выйграў другое золата юніёрскага чэмпіянату Еўропы па біятлоне Архівавана 24 сакавіка 2016.
4. ↑  Стало известно, кто подписал открытое письмо спортсменов, выступающих за власть (руск.)(недаступная спасылка) (24 лістапада 2020). Архівавана з першакрыніцы 24 лістапада 2020. Праверана 24 лістапада 2020.
5. ↑  Подписи **(нявызн.)**. Праверана 8 снежня 2020.

Спасылкі
--------

* Віктар Валер’евіч Крыўко — профіль на сайце IBU (англ.)
* Профіль biathlon.com.ua